钦定古今图书集成/明伦汇编/氏族典/第321卷 > 《廖用贤尚友录》 > 《请崇植先贤系胄疏》顾鼎臣
## 钦定古今图书集成/明伦汇编/氏族典/第321卷 > 《廖用贤尚友录》 > 《请崇植先贤系胄疏》顾鼎臣

窃惟尧、舜、禹、汤、文、武、周公之道，传至孔子，而大明其
德与功，垂之万世，直与天地同其高厚矣。孔子传之
曾子，曾子传之子思，子思传之孟子，不惟心相授受，
且笔之于书，以诏后世，泄天地之精蕴，揭宇宙之纲
维，汇六经之渊源，扫百家之蹊径。考之《论语》《大学》《中
庸》《孟子》所载，如“一贯”之旨，正心修身之学，中和位育
之功，性善诚明之说，王霸义利之辨，微言妙道，不一
而足，真所谓为天地立心，为生民立命，为往圣继绝
学，为万世开太平者。然则曾子之功岂小补哉？暴秦
坑焚之后，道学不明。汉司马迁号称良史，其序孔门
弟子列传，但曰“孔子以曾参能通孝道，故授之业，作
《孝经》而已。”唐韩愈窃附于圣人之徒，其序道统之传，
直以孟子上接孔子，他尚可说哉？良由《大学》《中庸》二
书混于《戴记》篇中，不与《论语》并显，学者莫知其为学
之枢奥而讨论之。是以时君世主，徒知推尊颜、孟，而
忽于曾子、子思。自唐迨宋，虽加曾子封爵，而从祀犹
列于十哲之后，子思则杳无闻焉。宋仁宗始表章《学》
《庸》二书，而程颢、程颐、朱熹诸儒更相发明，愬流穷源，
使天下后世晓然知道统授受之功，曾子为大，而子
思次之。咸淳三年，由是始封曾子为郕国公，子思为
沂国公，配享次于颜子，跻于孟子之上，而四配之位
始正，是万古不易之论也。我太祖高皇帝御极之初，
首诏孔子子孙袭封衍圣公并世袭知县，并如前代
旧制。“弘治间，因修颜子、孟子庙，特置世袭翰林院五
经博士各一人，以主祀事，此孝宗皇帝稽古右文”之
盛举也。夫曾子传道之功优于颜子，而孟子私淑于
曾子、子思。今颜、孟子孙皆世袭博士，而曾子之后独
不得沾一命之荣，岂非古今之阙典也哉？当时典礼
守土之官，曾无一言及此者，岂以曾子子“孙散在四
方，历世久远，谱系不明，恐有冒滥之弊？”臣尝考《春秋》
之时，莒人灭鄫，太子巫仕鲁，去邑为曾。然则曾子去
受姓之祖甚近也。后世凡曾姓者，孰非曾子之子孙
乎？又访得正德年间，今都御史钱宏任山东按察司
佥事，巡历至嘉祥，谒曾子祠墓。因令有司访求附近
编氓中曾姓者，得一农夫于深山中，貌甚朴野，询之，
果曾子之后也。不知钱宏当时何不请于朝，而复使
之沦没耶？必以其人鄙陋，不可厕于衣冠之列故耳。
臣愚以为先王兴灭继绝，崇德报功，其意甚广，其道
甚远，不当因其子孙无贤而遂已也。臣自入仕以来，
见三氏子孙来朝，辄有感于中，耿耿不忘，几三十年。
兹者恭遇皇上厘正孔庙祀典，一洗前代陋规，重劳圣驾临幸国学，躬亲释奠之礼。臣谬以章句之儒，得
预俎豆之事，欣荣鼓舞，不能自已，乃敢陈其愚见，仰
渎宸严。夫亦数千载未备之典，必有待于今日。欤乞
敕内阁“礼部拟议，取自圣裁，准照弘治间颜、孟二氏
事例，访求曾氏子孙相应者一人，授以翰林院‘《五经》
博士，世世承袭，俾守曾子祠墓，以主祀事’”，斯文幸甚！